Το ***Ένα δέντρο μεγαλώνει στο Μπρούκλιν*** (αγγλ. ***A Tree Grows in Brooklyn***), γνωστό και ως **Χαμένα νιάτα**, είναι αμερικανική δραματική ταινία του 1945, σε σκηνοθεσία Ελία Καζάν και αποτελεί κινηματογραφική διασκευή του ομότιτλου μυθιστορήματος που έγραψε το 1943 η Μπέτι Σμιθ. Πρωταγωνιστούν οι Ντόροθι ΜακΓκουάιαρ, Τζόαν Μπλόντελ, Τζέιμς Νταν, Λόιντ Νόλαν και στο ρόλο της Φράνσι η μικρή Πέγκι Αν Γκάρνερ. Η ταινία έλαβε δυο βραβεία Όσκαρ, μεταξύ των οποίων και Όσκαρ Β' Ανδρικού Ρόλου για τον Τζέιμς Νταν.

Το 2010 η ταινία επελέγη από τη Βιβλιοθήκη του Αμερικάνικου Κογκρέσου ως τμήμα του Εθνικού Μητρώου Κινηματογράφου ως πολιτιστικά, ιστορικά και αισθητικά σημαντική.

Υπόθεση
-------

Στις αρχές του 20ού αιώνα, στη φτωχική συνοικία του Μπρούκλιν, η δεκατριάχρονη Φράνσι (Πέγκι Ανν Γκάρνερ), κόρη του ιρλανδικής καταγωγής Τζόνι Νόλαν (Τζέιμς Νταν) και της Κέιτι Νόλαν (Ντόροθι ΜακΓκουάιαρ), ονειρεύεται να τελειώσει το σχολείο και να γίνει συγγραφέας, αλλά η οικονομική κατάσταση της οικογένειάς της καθιστά δύσβατη την πορεία της προς τη μόρφωση και την ολοκλήρωση. Ο πατέρας της, που εργάζεται ως σερβιτόρος, ακτινοβολεί καλοσύνη όπου κι αν βρεθεί, η ζωή όμως δεν πραγματοποίησε τα όνειρά του και τον έκανε αλκοολικό. Η μητέρα της παντρεύτηκε τον Τζόνι γεμάτη ελπίδα για ένα λαμπρό μέλλον και έχει καταλήξει να καθαρίζει σκάλες για να συντηρήσει την οικογένειά της. Η πάροδος του χρόνου έχει σκληρύνει την Κέιτι, η οποία φέρεται με αυστηρότητα στα παιδιά της σε αντίθεση με τους μαλακούς τρόπους του καλόκαρδου Τζόνι. Όταν η Κέιτι ανακοινώνει στον Τζόνι ότι πρόκειται να αποκτήσει και τρίτο παιδί η υλοποίηση των ονείρων της Φράνσι συναντά εμπόδια καθώς θα πρέπει να σταματήσει το σχολείο για να δουλέψει και να βοηθήσει στη συντήρηση του σπιτιού. Έτσι ο Τζόνι κάνει την ύστατη προσπάθεια για να βοηθήσει το σπίτι του και να βοηθήσει την κόρη του να τελειώσει το σχολείο.

Πληροφορίες Παραγωγής
---------------------

Η ταινία που σηματοδότησε το σκηνοθετικό ντεμπούτο του Ελία Καζάν στον κινηματογράφο βασίζεται στο μυθιστόρημα της Μπέτι Σμιθ *Ένα δέντρο μεγαλώνει στο Μπρούκλιν*. Η μεταφορά του μυθιστορήματος της Σμιθ, αποτελούσε φιλόδοξο εγχείρημα για πολλές κινηματογραφικές εταιρίες κι ο Ντάριλ Ζάνουκ της 20th Century Fox πλήρωσε 55.000 δολάρια για να κατοχυρώσει τα δικαιώματα του έργου. Έχοντας πλέον τα δικαιώματα για τη μεταφορά της ταινίας στη μεγάλη οθόνη ανέθεσε τη σκηνοθεσία στον μέχρι τότε θεατρικό σκηνοθέτη και μέλλοντα συνιδρυτή του Actor's Studio Ηλία Καζάν. Η διανομή των ρόλων αποτέλεσε δύσκολο εγχείρημα τόσο για τον παραγωγό όσο και για τον σκηνοθέτη καθώς υπήρξαν πολλοί ηθοποιοί που ενδιαφέρονταν να συμμετάσχουν στην ταινία. Μερικά από τα ονόματα που αναφέρθηκαν για τους πρωταγωνιστικούς ρόλους ήταν εκείνα των Τζιν Τίρνεϊ, Μαίρη Άντερσον και Τζίνι Κρέιν για το ρόλο της Κέιτι και Φιλ Ρέγκαν και Φρεντ ΜακΜάρεϊ για τον ρόλο του Τζόνι. Οι ρόλοι τελικά κατέληξαν στην Τζιν Τίρνεϊ και τον Τζέιμς Νταν, αλλά η Τίρνεϊ έμεινε έγκυος και τη θέση της πήρε η Ντόροθι ΜακΓκουάιαρ που ξανασυνεργάστηκε με τον Καζάν το 1947 στο βραβευμένο με Όσκαρ Καλύτερης Ταινίας *Συμφωνία Κυρίων (Gentleman's Agreement)*. Υπεύθυνος για τους διαλόγους της ταινίας ήταν ο σκηνοθέτης Νίκολας Ρέι, ενώ ο Άλφρεντ Νιούμαν επιμελήθηκε την μουσική της επένδυση. Αφού ξεκίνησαν τα γυρίσματα οι υπεύθυνοι της 20th Century Fox έμειναν ευχαριστημένοι από τα πρώτα δείγματα της ταινίας και πρότειναν στον Καζάν να ξαναγυρίσουν ολόκληρη την ταινία με χρώμα, αλλά ο σκηνοθέτης αρνήθηκε. 

Η ταινία πραγματεύεται τα τελευταία κεφάλαια του βιβλίου, με επίκεντρο την πορεία της μικρής Φράνσι προς την ωριμότητα.

Υποδοχή
-------

### Βραβεία & υποψηφιότητες

Η ταινία έκανε τεράστια επιτυχία και προτάθηκε για δυο βραβεία Όσκαρ καταφέρνοντας να αποσπάσει το Όσκαρ Β' Ανδρικού Ρόλου για την ερμηνεία του Τζέιμς Νταν στο ρόλο του καλόκαρδου μεθύστακα Τζόνι. Η ερμηνεία της μικρής Πέγκι Αν Γκάρνερ έλαβε τιμητικό βραβείο Οσκαρ για την καλύτερη ερμηνεία από νεαρή ηθοποιό. 

Βραβεία Ακαδημίας Κινηματογράφου (Όσκαρ)

**Βράβευση:**

* Β' Ανδρικού Ρόλου – Τζέιμς Νταν
* Ερμηνείας από νεαρή ηθοποιό - Πέγκι Αν Γκάρνερ (Τιμητικό)

**Υποψηφιότητα:**

* Διασκευασμένου Σεναρίου – Φρανκ Ντέιβις & Τες Σλέσιντζερ

Επανεκτελέση
------------

Η ταινία γυρίστηκε ξανά το 1974 για λογαριασμό της τηλεόρασης με πρωταγωνιστές τους Κλιφ Ρόμπερτσον και Κάρολ Μπέικερ.

Παραπομπές
----------

1. ↑  www.imdb.com/title/tt0038190/. Ανακτήθηκε στις 7  Απριλίου 2016.
2. ↑  www.allocine.fr/film/fichefilm\_gen\_cfilm=54108.html. Ανακτήθηκε στις 7  Απριλίου 2016.
3. ↑  «A Tree Grows in Brooklyn(1945)». *TCM Movie Database*. Turner Classic Movies.
4. ↑  «'Empire Strikes Back' among 25 film registry picks». Αρχειοθετήθηκε από το πρωτότυπο στις 31 Δεκεμβρίου 2010. Ανακτήθηκε στις 28 Δεκεμβρίου 2010.
5. ↑  Barnes, Mike (28 December 2010). «'Empire Strikes Back,' 'Airplane!' Among 25 Movies Named to National Film Registry». *The Hollywood Reporter*. Αρχειοθετήθηκε από το πρωτότυπο στις 2010-12-30.. Ανακτήθηκε στις 28 December 2010.

Εξωτερικοί σύνδεσμοι
--------------------

* Ένα δέντρο μεγαλώνει στο Μπρούκλιν στην IMDb (Αγγλικά)Edit on Wikidata

* Ένα δέντρο μεγαλώνει στο Μπρούκλιν στο AllMovie (Αγγλικά)Edit on Wikidata

* Ένα δέντρο μεγαλώνει στο Μπρούκλιν στο Rotten Tomatoes (Αγγλικά)Edit on Wikidata

* Ένα δέντρο μεγαλώνει στο Μπρούκλιν στο TCMDB (Αγγλικά)Edit on Wikidata

* Ένα δέντρο μεγαλώνει στο Μπρούκλιν στο AlloCine (Γαλλικά)Edit on Wikidata

* Ένα δέντρο μεγαλώνει στο Μπρούκλιν στο Cine.gr (αρχειοθετημένος)Edit on Wikidata

* Ένα δέντρο μεγαλώνει στο Μπρούκλιν στο Αμερικανικό Ινστιτούτο ΚινηματογράφουEdit on Wikidata

|  |  |  |  |
| --- | --- | --- | --- |
| 

| π • σ • ε
Ελία Καζάν |
| --- |
|  |
| 
* *Ένα δέντρο μεγαλώνει στο Μπρούκλιν* [1945]
* *θάλασσα από γρασίδι* [1947]
* *Το μεγάλο κατηγορώ* [1947]
* *Συμφωνία Κυρίων* [1947]
* *Πίνκι, η μιγάς* [1949]
* *Πανικός στους δρόμους* [1950]
* *Λεωφορείον ο Πόθος* [1951]
* *Βίβα Ζαπάτα!* [1952]
* *Δραπέτες του τρόμου* [1953]
* *Το λιμάνι της αγωνίας* [1954]
* *Ανατολικά της Εδέμ* [1955]
* *Η Φωνή του Πόθου* [1956]
* *Μια μορφή μέσα στο πλήθος* [1957]
* *Λάσπη στ' αστέρια* [1960]
* *Πυρετός στο Αίμα* [1961]
* *Αμέρικα, Αμέρικα* [1963]
* *Ο συμβιβασμός* [1969]
* *Οι επισκέπτες* [1972]
* *Ο Τελευταίος των Μεγιστάνων* [1976]
 |

 |

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |